Zéisseng
Zéisseng ass ee vun de 24 offizielle Quartiere vun der Stad Lëtzebuerg a läit am Südweste vun der Haaptstad. Et ass vun der Fläch hir de gréisste Quartier vun der Stad.

Geographie 
De Quartier grenzt am Norden un de Quartiere Märel an Hollerech an dann, am Sënn vun der Auer, u Gaasperech an d'Gemeng Leideleng. Süd-westlech vun Zéisseng kräizt sech d'Autobunn A4 mat der A6 um Zéissenger Kräiz.

Zéisseng huet eng Fläch vu 657,79 ha, wat 12,72% vun der ganzer Fläch vun der Stad Lëtzebuerg ausmécht. Et sinn nëmme 70 ha als Besiidelungsfläch benotzt. Zéisseng huet eng Kierch, e Kulturzenter, eng Spill- an eng Primärschoul an eng Sportshal.

D'Héicht vum Quartier variéiert tëscht 264,2 Meter iwwer dem Mieresspigel beim Zuchtunnel a Richtung vun de fréieren Assurances Sociales zu Hollerech an 310,9 Meter beim Waassertuerm um Kuelebierg.

D'Zéissenger Baach leeft vum Schléiwenhaff duerch Zéisseng op Hollerech.

Awunner 
2011 hunn 2.546 Leit zu Zéisseng gewunnt; op den  waren et der . Den Undeel vun de Lëtzebuerger louch bei  % géintiwwer  % Auslänner.

Geschicht

Zéisseng gëtt fir d'alleréischt mam Numm an engem Dokument aus dem Joer 1083 genannt, an där de Grof Konrad I. vu Lëtzebuerg der Abtei Almënster e Landhaus mat Ställ a Scheier iwwerschreift.

1681 hunn d'Fransousen ënner dem Louis XIV probéiert, déi vun de Spuenier besate Festung Lëtzebuerg anzehuelen. Dofir hu si d'Hannerland besat an den Awunner hir Wunnengen zerstéiert, hir Béischten an hir Rekolt confisquéiert. Enn des Joers hunn zu Zéisseng héchstwarscheinlech keng Leit méi gewunnt; eréischt zwee Joer drop gëtt et nees nei Bevëlkerungsandroungen an de Kierchebicher.

Bis 1920 huet Zéisseng zur Gemeng Hollerech gehéiert, éier dës de 26. Mäerz an der Gemeng Lëtzebuerg opgaangen ass.

Schoul 
Bis zur zweeter Hallschent vum 19. Joerhonnert ass et zu Zéisseng keng Schoul ginn. 1863 sinn 63 Zéissenger Kanner op Hollerech an d'Schoul gaangen. Am selwechte Joer gouf d'Entscheedung geholl, eng Schoul mat engem Sall zu Zéisseng ze bauen, déi d'Joer drop hir Dieren opgemaach huet. 1921 ass en zweete Klassesall gebaut ginn. 1957 ass vis-à-vis vun der Kierch d'Spillschoul mat zwéi Klasseraim an engem Festsall a Betrib geholl ginn, a fir d'Rentrée 1961 ass eng ganz nei Primärschoul gebaut ginn. Dräi Joer méi spéit gouf dorun déi nei Sportshal bäigebaut.

Uganks 2017 ass d'Schoul wéinst Ëmbau- a Vergréisserungsaarbechten zou gemaach ginn. D'Kanner sinn an eng provisoresch Schoul am Grénge Wee gaangen, ier déi renovéiert Schoul fir d'Rentrée 20../.. nees opgaangen ass.

Kierch 

Éier Zéisseng 1903 seng eege Kierch krut, sinn d'Awunner an déi vun Hollerech gaangen. Well déi éischt Kierch an den 1960er Joren erëm ze kleng gouf, ass 1969 mat den Aarbechte fir e méi e grousst Gebai mat 400 Sëtzplazen ugefaange ginn.

Infrastruktur 

Déi éischt Waasserleitung ass 1899 ageweit ginn; si ass vun Sandweiler bis op Zéisseng an Hollerech erof komm. Virdrun hunn déi Zéissenger hiert Waasser aus privaten oder aus engem vun den zwéin ëffentleche Pëtze missen huelen. 1931 gouf den éischte Waassertuerm um Kuelebierg mat engem Faassungsverméige vun 1000 Kubikmeter gebaut. 1971 ass Zéisseng dunn an d'Waassernetz vun der SEBES ugeschloss ginn.

Un d'Gasnetz, dat et schonn zanter 1898 zu Hollerech ginn ass, ass Zéisseng eréischt 1920 ugeschloss ginn. Fënnef Joer méi spéit ass och den elektreschen Uschloss gemaach ginn, an 1935 krut Zéisseng seng éischt Stroossebeliichtung.

1927 ass Zéisseng un d'Busnetz vun der Stad Lëtzebuerg ugeschloss ginn.

Veräinsliewen

Den éischten Zéissenger Veräin, d'Société Chorale Cessange ass 1902 gegrënnt ginn, aus deem 1913 och den Zéissenger Pompjeescorps Sapeurs-Pompiers Cessange ervirgaangen ass. De Gesangsveräin Chantres de St Joseph ass 1921 ënner dem Numm Entre-Nous gegrënnt ginn an huet säin aktuellen Numm nom Zweete Weltkrich ugeholl. Zu den anere Veräiner, déi nach haut existéieren, gehéieren: Gaart an Heem Zéisseng (1955), Dësch-Tennis Amicale Cessange (1957), Fraen a Mammen Zéisseng (1962) an Theaterfrënn Zéisseng (1981).

Den Zéissenger Foussballclub ass den FC CeBra 01. E spillt am Stade Boy-Konen, deen um Bord vun Zéisseng nieft der Leidelenger Industriezon Grasbësch läit.

Quellen 
 Robert Grün, Cessingen – Von der Dorfgemeinde zur Vorstadt, 1991, 198 Säiten, Éditions Émile Borschette, Christnach
 Lëscht mat de Veräiner zu Zéisseng

Kuckt och 
 Gare Zéisseng

Um Spaweck 

 
Zeisseng